CELEX: 32022D0178
Language: el
Date: 2022-02-08 00:00:00
Title: Απόφαση (ΕΕ) 2022/178 του Συμβουλίου της 8ης Φεβρουαρίου 2022 για την κατάργηση, εξ ονόματος των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, της απόφασης (ΕΕ) 2016/394

10.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 29/8
               
            
         ΑΠΟΦΑΣΗ (ΕΕ) 2022/178 ΤΟΥ ΣΥΜΒΟΥΛΙΟΥ
         της 8ης Φεβρουαρίου 2022
         για την κατάργηση, εξ ονόματος των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, της απόφασης (ΕΕ) 2016/394
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 (1), όπως τροποποιήθηκε τελευταία, και ιδίως το άρθρο 96 παράγραφος 2 στοιχείο α) τέταρτο εδάφιο,
         Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (2), και ιδίως το άρθρο 3 και το παράρτημα,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Οι διαβουλεύσεις με τη Δημοκρατία του Μπουρούντι δυνάμει του άρθρου 96 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000, όπως τροποποιήθηκε τελευταία, ολοκληρώθηκαν με την απόφαση (ΕΕ) 2016/394 του Συμβουλίου (3). Ελήφθησαν τα ενδεδειγμένα μέτρα, όπως ορίζεται στο παράρτημα της εν λόγω απόφασης, μετά από πρόταση της Επιτροπής, σε συμφωνία με τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ΥΕ»).
                  
               
                     (2)
                  
                  
                     Συνολικά, η ειρηνική πολιτική διαδικασία, η οποία κατέστη δυνατή χάρη στις γενικές εκλογές που πραγματοποιήθηκαν τον Μάιο του 2020, έχει γεννήσει ελπίδες στον πληθυσμό του Μπουρούντι και δημιούργησε νέες ευκαιρίες τόσο για το Μπουρούντι όσο και για τις σχέσεις του με τους εταίρους του.
                  
               
                     (3)
                  
                  
                     Έκτοτε, η Ένωση αναγνώρισε την πρόοδο που σημείωσε η κυβέρνηση του Μπουρούντι όσον αφορά τα ανθρώπινα δικαιώματα, τη χρηστή διακυβέρνηση και το κράτος δικαίου, καθώς και τις δεσμεύσεις για την επίτευξη περαιτέρω βελτιώσεων στους εν λόγω τομείς, οι οποίες διατυπώνονται στον χάρτη πορείας της («feuille de route»).
                  
               
                     (4)
                  
                  
                     Έχει συγκροτηθεί μια κυβέρνηση η οποία είναι προσηλωμένη στην υλοποίηση των αναγκαίων μεταρρυθμίσεων για την ανάπτυξη και τη σταθερότητα της χώρας και επιτεύχθηκε πρόοδος όσον αφορά την υλοποίηση των δεσμεύσεων που καθορίζονται στην απόφαση (ΕΕ) 2016/394 του Συμβουλίου.
                  
               
                     (5)
                  
                  
                     Σύμφωνα με την αξιολόγηση της Επιτροπής, σε συμφωνία με τον ΥΑ, δεν συντρέχουν πλέον οι λόγοι για την έγκριση της απόφασης (ΕΕ) 2016/394, όπως αναφέρονται στην εν λόγω απόφαση. Ως εκ τούτου, η εν λόγω απόφαση θα πρέπει να καταργηθεί, εξ ονόματος των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για ζητήματα τα οποία εμπίπτουν στην αρμοδιότητά των κρατών μελών.
                  
               
                     (6)
                  
                  
                     Εξακολουθούν να υπάρχουν προκλήσεις στους τομείς των ανθρωπίνων δικαιωμάτων, της χρηστής διακυβέρνησης και του κράτους δικαίου και απαιτείται η επίτευξη περαιτέρω προόδου από τις αρχές του Μπουρούντι, μεταξύ άλλων μέσω της εφαρμογής του χάρτη πορείας στο πλαίσιο του συνεχιζόμενου πολιτικού διαλόγου μεταξύ της ΕΕ και του Μπουρούντι.
                  
               
                     (7)
                  
                  
                     Το Μπουρούντι εξακολουθεί να είναι μια ευάλωτη χώρα και οι αρχές χρειάζονται τη στήριξη των διεθνών εταίρων για να υλοποιήσουν το πρόγραμμα μεταρρυθμίσεων και το αναπτυξιακό πρόγραμμα της χώρας.
                  
               
                     (8)
                  
                  
                     Η Ένωση και τα κράτη μέλη, από κοινού με άλλους διεθνείς εταίρους, θα πρέπει να στηρίξουν τις συνεχιζόμενες προσπάθειες των εθνικών αρχών του Μπουρούντι για τη σταθεροποίηση και εδραίωση των δημοκρατικών θεσμών, για την προώθηση των ανθρωπίνων δικαιωμάτων, της χρηστής διακυβέρνησης και του κράτους δικαίου και για την υλοποίηση των δεσμεύσεων για την επίτευξη περαιτέρω βελτιώσεων στους εν λόγω τομείς, οι οποίες διατυπώνονται στον χάρτη πορείας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΕΕ) 2016/394 καταργείται, εξ ονόματος των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για ζητήματα τα οποία εμπίπτουν στην αρμοδιότητά των κρατών μελών.
         
         
            Άρθρο 2
            Η Επιτροπή, εξ ονόματος των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, κοινοποιεί στο Μπουρούντι την κατάργηση της απόφασης (ΕΕ) 2016/394.
         
         
            Άρθρο 3
            Η παρούσα απόφαση αρχίζει να ισχύει από την ημέρα της έκδοσής της.
         
         
            Βρυξέλλες, 8 Φεβρουαρίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  ΕΕ L 317 της 15.12.2000, σ. 3.
         
            (2)  ΕΕ L 317 της 15.12.2000, σ. 376.
         
            (3)  Απόφαση (ΕΕ) 2016/394 του Συμβουλίου, της 14ης Μαρτίου 2016, σχετικά με τον τερματισμό της διαδικασίας διαβούλευσης με τη Δημοκρατία του Μπουρούντι δυνάμει του άρθρου 96 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου (ΕΕ L 73 της 18.3.2016, σ. 90).